ΔΗΜΟΣ  ΡΟΔΟΥ
Διεύθυνση Κοινωνικής Πολιτικής & Υγείας 

Ρόδος     14/10/ 2016
		                                                                                                                               		δελτίο τύπου
Ο Δήμος Ρόδου με το Γραφείο Εθελοντισμού, το Δωδεκανησιακό Σύλλογο Τυφλών και την Εθελοντική πρωτοβουλία «Παρέα εν δράσει» διοργανώνουν 2ήμερο εκδηλώσεων τη Δευτέρα 24 και Τρίτη 25 Οκτωβρίου 2016 με τίτλο: «Μάθε για μένα και ας σχεδιάσουμε για όλους».
«Είναι πολύ σημαντικό μέσα από τη βιωματική μάθηση να ευαισθητοποιήσουμε τους πολίτες και ειδικότερα τα παιδιά μας, για να μπορέσουμε όλοι μαζί να σχεδιάσουμε έναν καλύτερο κόσμο. Ευελπιστούμε μέσα από το διήμερο, που θα είναι ταυτόχρονα ψυχαγωγικό, να ενημερωθούν όσο το δυνατό περισσότεροι» μας επισήμανε η κα. Άννα Ζωάννου, αντιδήμαρχος Προστασίας και Προαγωγής Υγείας, Κοινωνικής πολιτικής, Ισότητας δυο φύλων και Τρίτης ηλικίας 
Για ένα διήμερο ο χρυσός παραολυμπιονίκης στίβου – ποδηλασίας  κ. Θανάσης Μπαράκας, ο χάλκινος παραολυμπιονίκης στίβου κ. Ιωάννης Πρώτος  και τα μέλη της παραολυμπιακής ομάδας η ξιφομάχος κα. Κέλλυ Λουφάκη και ο τενίστας κ. Στέφανος Διαμαντής, μέσα από βιωματικά εργαστήρια προσομοίωσης και παρουσίασης αθλημάτων με αμαξίδια θα μεταδώσουν θετική ενέργεια και κυρίως τις γνώσεις τους και τις εμπειρίες τους στο να ζεις ως άτομο με ειδικές ανάγκες.
Συγκεκριμένα, τη Δευτέρα 24 Οκτωβρίου στην πλατεία Δημαρχείου από τις 11.30πμ καθένας θα μπορεί να ενημερωθεί, να παρακολουθήσει βιωματικά εργαστήρια και να λάβει ενεργά μέρος σε ποδηλασία τυφλών, αγώνα ξιφασκίας και τένις με αμαξίδιο. Θα μπορεί μαζί με το Θανάση Μπαράκα να κάνει ποδήλατο για τυφλούς, να ξιφασκίσει με την ξιφομάχο Κέλλυ Λουφάκη, με τη χρήση ασφαλών πλαστικών ξιφών, και να συναγωνιστεί στο τένις με αμαξίδιο τον Στέφανο Διαμαντή. Ακόμα μπορούν να λάβουν μέρος σε: 
· Βιωματικό εργαστήριο προσομοίωσης κινητικότητας τυφλών.
· Βιωματικό εργαστήριο προσομοίωσης κινητικότητας παραπληγικών.
· Παρουσίαση των αθλημάτων της ξιφασκίας και του τένις με αμαξίδιο 

Το απόγευμα θα πραγματοποιηθεί ημερίδα στο ΣΔΕ Ρόδου (Μιχ. Πετρίδη 29, στο χώρο του 7ου Γυμνασίου) στις 19:00 με θέμα: «Σχεδιάζουμε ένα καλύτερο κόσμο για όλους». Κύριος εισηγητής ο κ.  Αλεξανδράκης Τάκης, νομικός, δημοσιογράφος, πρόεδρος του Σωματείου Ατόμων με Ειδικές Ανάγκες Ν. Λακωνίας και αντιπρόεδρος της περιφερειακής ομοσπονδίας ΑμεΑ Πελοποννήσου Στην ημερίδα, επίσης, οι παραολυμπιονίκες θα μιλήσουν για τα βιώματά τους και την εμπειρία τους και θα πραγματοποιήσουν βιωματικά εργαστήρια στους συμμετέχοντες. Θα δοθούν βεβαιώσεις παρακολούθησης.  
Η δράση θα επαναληφθεί την Τρίτη 25 Οκτωβρίου στον προαύλιο χώρο του Γυμνασίου Σορωνής στις 11:00πμ. 
[bookmark: _GoBack]Η "Παρέα Εν δράσει" είναι μια ομάδα ανθρώπων  που βιώνουν εκ των έσω την αναπηρία, αλλά σε κάθε ευκαιρία παροτρύνουν μικρούς και μεγάλους σε θετικές σκέψεις για το κοινό καλό, ατενίζοντας το μέλλον με αισιοδοξία. 
Το Παιδαγωγικό τμήμα Δημοτικής Εκπαίδευσης του Πανεπιστήμιο Αιγαίου θα υποστηρίξει το διήμερο με φοιτητές, προκειμένου να επιτευχθεί άρτια οργάνωση της εκδήλωσης. 
Μεγάλοι χορηγοί του διημέρου είναι η Aegean και το Western Plaza Hotel. Σημαντική είναι και η στήριξη του Συλλόγου Ατόμων με Αναπηρία Επαρχίας Ρόδου και της ΚΟΙΝΣΕΠ Ασκληπιάδες καθώς των εταιρειών ανελκυστήρων KOUTSOVASILIS και  NEXTLEVEL. 
